บอร์ด AJD ไฟเขียวตั้ง “ขรรค์ ประจวบเหมาะ” นั่งแท่นประธานกรรมการ
บอร์ด AJD ไฟเขียวตั้ง “ขรรค์ ประจวบเหมาะ” นั่งแท่นประธานกรรมการ มีผลตั้งแต่วันที่ 11 ส.ค.59 ที่ผ่านมา
23 ส.ค. 2559

บริษัท คราวน์ เทค แอดวานซ์ จำกัด (มหาชน) หรือ AJD ระบุว่า บอร์ดไฟเขียวแต่งตั้งกุนซือคนใหม่ “ขรรค์ ประจวบเหมาะ” นั่งประธานกรรมการและประธานกรรมการตรวจสอบ มีผลตั้งแต่วันที่ 11 สิงหาคม 2559 เป็นต้นไป
ดร.อมร มีมะโน ประธานเจ้าหน้าที่บริหารและกรรมการผู้จัดการใหญ่ AJD เปิดเผยว่า ที่ประชุมคณะกรรรมการบริษัทฯมีมติแต่งตั้ง นายขรรค์ ประจวบเหมาะ เป็นกรรมการแทนตำแหน่งกรรมการที่ว่างลงและดำรงตำแหน่งประธานกรรมการ ประธานกรรมการตรวจสอบ โดยมีวาระการดำรงตำแหน่งกรรมการเท่ากับวาระที่เหลือของกรรมการที่ลาออก ทั้งนี้ มีผลตั้งแต่วันที่ 11 สิงหาคม 2559 เป็นต้นไป
โดยท่านประธานกรรมการคนใหม่ ถือเป็นบุคคลที่มีความรู้ความสามารถมีประสบการณ์ด้านการเงินการธนาคารมายาวนาน ทำงานกับธนาคารไทยทนุ จำกัด (มหาชน) มากว่า 20 ปี และอดีตเคยดำรงตำแหน่งกรรมการผู้จัดการธนาคารอาคารสงเคราะห์ (ธอส.) ทำให้เชื่อมั่นว่าจะช่วยเสริมสร้างให้ AJD สามารถเติบโตในอนาคตได้อย่างแข็งแกร่ง
ประธานเจ้าหน้าที่บริหารและกรรมการผู้จัดการใหญ่ กล่าวอีกว่า สำหรับผลประกอบการในไตรมาส 2/2559 ว่า บริษัทมีรายได้รวม 692.78 ล้านบาท เพิ่มขึ้นร้อยละ 32.91 จากช่วงเดียวกันของปีก่อนมีรายได้รวม 521.23ล้านบาท และมีกำไรสุทธิ 126.59 ล้านบาท เพิ่มขึ้นร้อยละ 1,708.43 จากช่วงเดียวกันของปีก่อนมีกำไรสุทธิ 7.00ล้านบาท
ขณะที่ผลประกอบการงวด 6 เดือนแรกของปีนี้มีรายได้รวม 1,288.97 ล้านบาท เพิ่มขึ้นร้อยละ 33.66 จากช่วงเดียวกันของปีก่อนมีรายได้รวม 964.37 ล้านบาท และมีกำไรสุทธิ 205.63 ล้านบาท เพิ่มขึ้นร้อยละ 1,089.53จากช่วงเดียวกันของปีก่อนมีกำไรสุทธิ 17.29 ล้านบาท
สำหรับสาเหตุที่ผลประกอบการในช่วง 6 เดือนแรกเติบโตอย่างโดดเด่น เนื่องจาก 1.รายได้จากการขายและรายได้จากการให้บริการที่เพิ่มมากขึ้นของบริษัทย่อย (บจก.เวนดิ้ง คอร์ปอเรชั่น ) ซึ่งเป็นบริษัทที่ประกอบธุรกิจจัดจำหน่ายตู้เติมเงินออนไลน์ 2.ต้นทุนขายและต้นทุนบริการลดลง
 
 